Sakeman in Kaapstad ontvoer | Netwerk24
Deur Roshé Taka 23 September 2019 18:08
Noor Mohammed Karriem, eienaar van Giant Hyper, is omstreeks 10:45 ontvoer, sê lt.kol. Andrè Traut, polisiewoordvoerder.
Die onderneming is ook bekend as Giant Cash & Carry.
“Die omstandighede rondom die ontvoering word ondersoek nadat die 64-jarige sakeman vanoggend gewelddadig uit sy onderneming in Epping verwyder is.”
Traut sê geen besonderhede kan in dié stadium bekend gemaak word nie.
Die gemeenskapsaktivis Yusuf Abramjee het Maandag ook op Twitter oor Karriem se ontvoering geskryf.
“’n Kaapse sakeman is vanoggend ontvoer. Drie maande gelede is ’n sakeman in Bedfordview, Johannesburg, gevat. En voor dit is ’n sakevrou in Durban ontvoer. Almal is steeds vermis,” skryf Abramjee.
In 2018 is die sakeman Liyaqat Parker (65) van Plattekloof in Kaapstad ook ontvoer.
Vyf gewapende mans het Parker op die dag van sy ontvoering kort ná 08:30 in ’n silwerkleurige Hilux-bakkie ingedwing nadat hy in die parkeerterrein van die Foodprop Group- (FPG) eiendomsmaatskappy in Parow stilgehou het.
Parker is ná meer as twee maande vrygelaat.
Abramjee het toe getwiet dat daar ’n losprys vir Parker betaal is.
#Kidnappings A Cape Town businessman was kidnapped this morning. Three months ago, a businessman was taken in Bedfordview JHB. And before that a Durban businesswoman was kidnapped. All are still missing. @SAPoliceService
— Yusuf Abramjee (@Abramjee) September 23, 2019
Meer oor: Noor Mohammed Karriem | Kaapstad | Ontvoer | Sakeman